## Pravilnik o uvjetima i načinu ostvarivanja prava iz obveznog zdravstvenog osiguranja za provođenje zdravstvene njege u kući

### NN 55/1999 (2.6.1999.), Pravilnik o uvjetima i načinu ostvarivanja prava iz obveznog zdravstvenog osiguranja za provođenje zdravstvene njege u kući

# HRVATSKI ZAVOD ZA ZDRAVSTVENO OSIGURANJE

Na osnovi odredbe članka 17. Zakona o zdravstvenom osiguranju
(»Narodne novine«, broj 1/97 - pročišćeni
tekst, 109/97, 13/98, 88/98 i 10/99), članka 14. Statuta
Hrvatskog zavoda za zdravstveno osiguranje (»Narodne novine«
1/94) i članka 17. Pravilnika o uvjetima i načinu
ostvarivanja prava na zdravstvenu zaštitu (»Narodne
novine« 2/96, 26/96, 140/97 i 22/98) Upravno vijeće
Hrvatskog zavoda za zdravstveno osiguranje na 10. sjednici održanoj
18. veljače 1999. godine, donijelo je

## PRAVILNIK

### O UVJETIMA I NAČINU OSTVARIVANJA PRAVA IZ OBVEZNOG ZDRAVSTVENOG OSIGURANJA ZA PROVOÐENJE ZDRAVSTVENE NJEGE U KUĆI

I. OPĆE ODREDBE

Članak 1.

Ovim Pravilnikom uređuje se ostvarivanje prava osiguranih
osoba Hrvatskog zavoda za zdravstveno osiguranje (u daljnjem tekstu:
Zavod) na zdravstvenu njegu i rehabilitaciju u kući, te
uvjeti i način njihova ostvarivanja.

Članak 2.

Osigurana osoba Zavoda - bolesnik (u daljnjem tekstu: bolesnik)
ostvaruje pravo na zdravstvenu njegu i rehabilitaciju u kući
kada je takav postupak medicinski opravdan, sukladno odredbama
ovog Pravilnika i drugih općih akata Zavoda.

Članak 3.

Zdravstvena njega i rehabilitacija bolesnika u kući provodi
se u svrhu poboljšanja zdravstvenog stanja i sprečavanja
pogoršanja zdravstvenog stanja. Provođenje zdravstvene
njege i rehabilitacije u kući uključuje i poduku
bolesnika i članove njegove obitelji u provođenju mjera
zdravstvene njege i rehabilitacije.

Pod pojmom rehabilitacije u smislu ovog Pravilnika podrazumijeva
se pasivno i aktivno razgibavanje u okviru mjera zdravstvene njege
bolesnika u kući.

II. UVJETI I NAČIN OSTVARIVANJA PRAVA NA ZDRAVSTVENU
NJEGU U KUĆI

Članak 4.

Bolesnik ostvaruje pravo na zdravstvenu njegu i rehabilitaciju
u kući na osnovi utvrđenih sljedećih stanja:

- nepokretnosti i slabije pokretnosti bolesnika (uz tuđu pomoć
ili uz upotrebu klupice)

- kroničnih bolesti u fazi pogoršanja ili komplikacije,
uz uvjet da izabrani doktor istodobno provodi liječenje
u kući, a indicira i zdravstvenu njegu u kući

- prolaznih ili trajnih stanja, u kojima nije moguće samozbrinjavanje

- nakon složenijih operativnih zahvata koji zahtijevaju previjanje
i njegu rane, te skrb za anus praeter i ostale stome

- kod terminalnog bolesnika.

Članak 5.

Prijedlog za zdravstvenu njegu i rehabilitaciju bolesnika u kući
daje izabrani doktor primarne zdravstvene zaštite (u daljnjem
tekstu: izabrani doktor), sukladno ovom Pravilniku i drugim općih
aktima Zavoda, uz suglasnost doktora kontrolora Zavoda.

Članak 6.

Zdravstvenu njegu i rehabilitaciju bolesnika u kući iz članka
5. ovog Pravilnika predlaže izabrani doktor nakon izvršenog
pregleda i utvrđenog medicinskog stanja bolesnika, te uvida
u medicinsku dokumentaciju. U obrazloženju prijedloga za
zdravstvenu njegu i rehabilitaciju u kući, izabrani doktor
predlaže postupke sukladno čl. 13. ovog Pravilnika
a prema stanjima iz čl. 4. ovog Pravilnika i određuje
njihovo trajanje.

Zdravstvenu ustanovu ili privatnog zdravstvenog djelatnika koji
će provoditi zdravstvenu njegu u kući bolesnika izabire
bolesnik osobno.

Članak 7.

Suglasnost za zdravstvenu njegu i rehabilitaciju u kući
daje kontrolor Zavoda prema sjedištu ordinacije izabranog
doktora.

Članak 8.

Kontrolor Zavoda može bolesniku uskratiti suglasnost za zdravstvenu
njegu i rehabilitaciju u kući kada nakon pregleda bolesnika
utvrdi da ne postoji medicinska opravdanost za provođenje
zdravstvene njege i rehabilitacije u kući.

Članak 9.

Bolesnik može na uskraćenu suglasnost kontrolora Zavoda
o potrebi zdravstvene njege i rehabilitacije u kući podnijeti
prigovor liječničkom povjerenstvu Zavoda u roku
od 8 dana od spoznaje o uskraćenoj suglasnosti kontrolora
Zavoda.

Članak 10.

Na osnovi negativne ocjene liječničkog povjerenstva,
donijete prema prigovoru u smislu članka 9. ovog Pravilnika,
mjerodavni područni ured Zavoda prema prebivalištu
bolesnika obvezan je na njegov zahtjev izdati prvostupanjsko rješenje.

III. POSTUPCI I TRAJANJE ZDRAVSTVENE NJEGE I REHABILITACIJE
U KUĆI

Članak 11.

Provođenje zdravstvene njege i rehabilitacije u kući
može se odobriti maksimalno sedam puta tjedno.

Članak 12.

Zdravstvenu njegu i rehabilitaciju u kući provode medicinske
sestre općeg smjera u privatnoj praksi, odnosno u sastavu
ustanove za zdravstvenu njegu u kući, sukladno uputama i
stručnom nadzoru izabranog doktora i patronažne sestre.

Članak 13.

Postupci zdravstvene njege i rehabilitacije u kući uključuju
sljedeće:

- kompletna njega nepokretnog i teško pokretnog bolesnika

- prevencija komplikacija dugotrajnog ležanja (dekubitus,
pneumonija, tromboza, kontrakture)

- aktivno i pasivno razgibavanje

- priprema i promjena peroralne i lokalne terapije (klizma, O2,
kapi, masti, kupke)

- uzimanje dijagnostičkog materijala kod nepokretnih bolesnika

- toaleta i prijevoj rana (ulcus cruris, dekubitus, gangrena,
postoperativne rane, opekline, tumorozni ilfitrati)

- primjena terapije kod terminalnog bolesnika (infuzijske otopine
uz prisustvo izabranog doktora)

- toaleta stoma (kanila, anus praeter, uro i cisto stoma)

- hranjenje bolesnika na usta ili putem postavljene sonde

- kateterizacija mokračnog mjehura

- mjerenje i registracija vitalnih funkcija

- poduka pacijenta i obitelji za samozbrinjavanje.

IV. ZAVRŠNE ODREDBE

Članak 14.

Tiskanica prijedloga za zdravstvenu njegu i rehabilitaciju u kući
bolesnika iz članka 5. ovog Pravilnika sastavni je dio
ovog Pravilnika, a tiskanica prigovora iz članka 9. ovog
Pravilnika sastavni je dio Pravilnika o sastavu, ovlastima i načinu
rada kontrolora i liječničkih povjerenstava Hrvatskog
zavoda za zdravstveno osiguranje (»Narodne novine« broj
95/96.).

Članak 15.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 025-04/99-01/27
Urbroj: 338-01-04-99-1
Zagreb, 18. veljače 1999.

Predsjednik Upravnog vijeća
Hrvatskog zavoda za zdravstveno
osiguranje
**doc. dr. sc. Mate Ljubičić,** v. r.

![](dodatni/372230.gif)

Pravilnik, NN 55/1999-1051